Skool gesluit na 3 leerders sterfFoto: Verskaf Die LUR vir onderwys in Gauteng het die Hoërskool Driehoek gesluit na Vrydagoggend se strukturele ineenstoring wat die lewens van drie leerders geëis het. Vyf leerders het kritieke beserings opgedoen en drie van die leerders is met helikopters na nabygeleë hospitale vervoer vir dringende mediese behandeling, volgens Shawn Herbst, woordvoerder van Netcare 911. Meer as 20 leerders is beseer en hul beserings wissel van gering na matig. LUR Panyaza Lesufi het tydens ŉ mediakonferensie by die skool gesê twee seuns en ŉ meisie is dood nadat ŉ loopvlak ineengestort het. Daar word intussen berading aan diegene verskaf wat dit verlang nadat ouers hul kinders by die skool kom haal het. Lesufi het sy dank aan die gemeenskap en ouers uitgespreek wat ingespring en gehelp het na vanoggend se tragedie. Hy het versoek dat al die leerders mediese behandeling ontvang al het hulle nie ŉ mediese fonds nie. Foto: Netcare911 Volgens Lesufi sal hy die beseerde leerders in die onderskeie hospitale gaan besoek. Intussen sal inspeksies by die skool gedoen word om seker te maak al die strukture is veilig voor die skool sal heropen. Die loopvlak van een skoolgebou na ŉ ander het kort na 08:00 ineengestort. Leerders het glo oor die loopvlak geloop waarna dit ineengestort en op leerders wat onder die loopvlak was, geval het. Die struktuur word intussen met tydelike staalpale gestut om te keer dat dit nie verder ineenstort nie. Die Suid-Afrikaanse Onderwysersunie (SAOU) het intussen gesê hy het met leedwese verneem van die tragedie. “Ons gebede gaan uit aan die ouers en familielede van die leerders wat tragies gesterf het. Ons dink ook aan die leerders wat ernstig beseer is, asook aan hulle families. Ons dink ook aan die skool en gemeenskap wat hierdeur geraak word,” het Etresia Raubenheimer, provinsiale sekretaris van die SAOU, gesê. Foto: Netcare911 “Baie van die opvoeders by die skool is lede van die SAOU en sal deurgaans deur die SAOU ondersteun word waar nodig,” het sy bevestig. Jaco Mulder, die VF Plus se provinsiale leier, het ook sy medelye betuig. “ŉ Tragiese voorval soos dié skud ŉ gemeenskap tot in sy diepste wese. Ons bid die naasbestaandes en familie van beseerdes krag en sterkte toe in hierdie tyd van beproewing.” Solly Msimanga, die DA se premierskandidaat vir Gauteng, het gesê hy is saam met die gemeenskap in rou. “As ŉ ouer is dit jou grootste vrees om jou kind te moet begrawe. Die realiteit het vandag waar geword vir die families van die jong mense wat oorlede is. Ons is saam in rou as ŉ provinsie en land.” Msimanga het ŉ beroep op Lesufi gedoen om seker te maak die oorsaak van die tragedie word ondersoek en dat die veiligheid van leerders en opvoeders by die skool verseker moet word. Msimanga het gesê hy sal die skool Maandag besoek om self sy medelye te betuig en ondersteuning aan te bied.